Ferran Palau, Joana Serrat, Olivemoon, Intana o Me and the Bees, són els caps de cartell de la cinquena edició dels Vermuts de l'Embassa't. La proposta intimista que es duu a terme al Mirador del Museu del Gas de Sabadell arriba aquest 2018 amb el cartell "més ambiciós" dels darrers anys. Així ho ha assegurat el president de Sabadell Sona Jove i responsable del certamen, Arnau Solsona, que ha indicat que la cita duplicarà la seva oferta amb vuit concerts els dissabtes i diumenges dels mesos d'abril i maig i dues actuacions gratuïtes a la plaça del Gas de la ciutat. Tot plegat amb l'objectiu de ser el millor aperitiu possible de la desena edició del Festival Embassa't que se celebrarà els dies 8 i 9 de juny al recinte de La Bassa de Sant Oleguer.  Arnau Solsona s'ha referit a la gran varietat d'estils que es podran veure en els Vermuts i el fet que el cartell incorpora algunes de les figures femenines més destacades del panorama emergent actual. "Es tracta d'una programació ambiciosa amb vuit concerts que evidencien el potencial del pop fet a Catalunya", ha apuntat el responsable del certamen.  Solsona també ha explicat que enguany hi haurà dues actuacions que seran gratuïtes i es duran a terme a la plaça del gas el 22 d'abril, amb Joana Serrat, que portarà a Sabadell el seu àlbum 'Dripping Springs' (2017),  i el 13 de maig amb el grup barceloní Intana, que va treure el seu àlbum debut 'Homònim' el passat mes de setembre.  Ferran Palau serà una altre de les veus que passaran pel Mirador del Museu del Gas. L'artista aproparà el so poètic del seu tercer disc 'Blanc' el 15 d'abril. Per la seva banda, Olivemoon aterrarà a la capital vallesana sis anys després del seu darrer treball i amb el seu primer LP sota el braç. Es tracta d'un dics que duu per títol 'Mangata' i que ofereix una evolució respecte el so més folk de 'The Thickest Forest' (2011) cap a "ritmes més electrònics, cançons amb més textures i un accent més orquestral", indica Solsona.  El cantautor irlandès Matthew McDaid, la formació Me and the Bees, Flamarada i l'artista de Martorell Marta Knight amb el Cor Blanc, són les propostes que completen el cartell.

Summary: Ferran Palau, Joana Serrat i Olivemoon, caps de cartell de la cinquena edició dels Vermuts de l'Embassa't


El líder del PP reclama a Pedro Sánchez que utilitzi "la mateixa vara de mesurar que exigia a la seva moció de censura" ACN Madrid.-El líder del PP, Pablo Casado, ha reclamat aquest dimecres al president del govern espanyol, Pedro Sánchez, que "cessi d'immediat" el seu vicepresident segon, Pablo Iglesias, després que el jutge del cas 'Dina', Manuel García Castellón, hagi demanat al Suprem poder investigar el líder de Podem per delictes de descobriment i revelació de secrets i danys informàtics, entre altres. "Ha de complir amb la mateixa vara de mesurar que exigia a la seva moció de censura", ha afirmat el líder dels populars en un twit. Casado s'ha reunit quest dimecres amb els exministres de Justícia del PP Ángel Acebes, José María Michavila, Alberto Ruíz Gallardón i Rafael Catalá.  Després de la reunió el conseller de Justícia de la Comunitat de Madrid -també present a la reunió- i en carregat de l'àrea jurídica del PP, Enrique López, ha afirmat que és la primera vegada que un jutge de l'Audiència Nacional demana investigar un vicepresident del govern espanyol. "Estem davant fets d'una especial gravetat que demana que el president cessi Pablo Iglesias o que ell mateix dimiteixi i se sotmeti a la Justícia".  Segons López, Iglesias va impulsar un "pla" per atribuir al govern del PP el robatori del mòbil de la seva exassessora Dina Bouselham quan sabia que els fets no eren així.

Summary: Casado demana el cessament "immediat" d'Iglesias després de la petició del jutge al Suprem per investigar-lo


L'operació sortida de Sant Joan ha començat aquest dijous a les tres de la tarda amb retencions quilomètriques en diverses carreteres i autopistes del país. Segons el Servei Català de Trànsit (SCT), fins a les quatre de la tarda han deixat l'àrea metropolitana de Barcelona 41.000 vehicles, un 7,8% dels 525.000 que es preveu que es desplacin entre dijous i divendres. Les cues més importants es concentren a l'AP-7 a Barberà del Vallès (13 quilòmetres) i la Roca del Vallès (7 quilòmetres) en sentit Girona i a Barberà del Vallès (2 quilòmetres) i el Papiol (3,5 quilòmetres) en sentit Tarragona. També hi ha retencions destacades a l'A2 a Sant Feliu de Llobregat (8 km), a Pallejà en sentit Lleida (2 km) i a Sant Joan Despí per anar cap a Barcelona. També va molt carregada la Ronda Litoral (B-10), tant per anar cap al Nus de la Trinitat (15 km) com per anar cap al Nus del Llobregat (7 km), i la Ronda de Dalt, on en sentit nord hi ha 10 quilòmetres de retencions i en sentit sud n'hi ha 8,5. Altres vies on els vehicles s'aturen aquest dijous a la tarda són la B-23 a Sant Just Desvern (2 km) en sentit Martorell i al Papiol (4,5 km) per enllaçar amb l'AP-7 en sentit Girona. També va molt carregada la B-30, que és la via lateral de l'AP-7, a Cerdanyola del Vallès en els dos sentits de la marxa. A la C-58 les retencions es concentren a Montcada i Reixac (3,5 km) i Terrassa (2 km) en sentit nord i a Vacarisses i Montcada i Reixac en sentit d'entrada a Barcelona.

Summary: L'operació sortida de Sant Joan comença amb retencions quilomètriques


La CDU i els socialdemòcrates alemanys es mantenen com a principals partits a Saxònia i Brandenburg, respectivament, tot i l'ascens de la ultradreta d'Alternativa per Alemanya (AfD), que no ha aconseguit imposar-se, segons confirmen els resultats provisionals. El partit de l'actual cancellera Angela Merkel, la CDU, ha obtingut el 32,1% dels vots a Saxònia, respecte al 27,5% de l'AfD. A Brandenburg, els socis de Merkel al govern federal, els socialdemòcrates, també aguanten com a primera força amb un 26,2% dels vots, un punt menys del que auguraven les enquestes a peu d'urna. Allà, l'AfD ha aconseguit un 23,5% dels sufragis, també més del que es preveia inicialment. Seguint amb la tendència a l'alça de les europees, els Verds compten amb un 8,6% dels vots a Saxònia i un 10,8% a Brandenburg. Els comicis es veien com una prova de foc per a la salut de la coalició entre la CDU de Merkel i els socialdemòcrates, especialment tenint en compte la caiguda de suport dels dos grans partits alemanys en els últims anys. Si l'AfD s'hagués imposat, hauria estat la primera vegada que la força xenòfoba, euroescèptica i populista guanya unes eleccions a Alemanya. Amb tot, tant la CDU com l'SPD han aguantat com a primera força en els seus dos respectius länds de l'antiga Alemanya de l'Est. Això sí, han patit fortes caigudes de suport, de més d'un 7% pels cristianodemòcrates i de gairebé un 6% pels socialdemòcrates. Per la seva banda, l'AfD ha crescut amb força en comparació amb el 2014: un 11,3% a Brandenburg i un 17,8% a Saxònia. La líder de la CDU Anngret Kramp-Karrenbauer ha reconegut que els resultats són "difícils" per al seu partit, però creu que, per exemple, han aconseguit demostrar que hi ha una "cara més oberta i amistosa" a Saxònia, en referència a la contenció de l'extrema dreta. Malgrat les pèrdues electorals moderades a tots dos länds, la premsa alemanya es qüestiona aquest dilluns la continuïtat del govern de coalició entre la CDU i l'SPD. Les pròximes eleccions federals estan previstes per a la tardor del 2021.

Summary: ACTUALIZACIÓ:La CDU aguanta contra la ultradreta de l'AfD a Saxònia i els socialdemòcrates mantenen Brandenburg


Aquest diumenge ha deixat de funcionar la planta de producció de clor d'Ercros a Flix (Ribera d'Ebre), 118 anys després que es posés en marxa en aquesta fàbrica la primera planta electrolítica d'Espanya i la tercera d'Europa. També s'ha deixat de produir clor amb cel·les de mercuri a la planta de Vila-seca (Tarragonès) on des de fa una setmana s'han iniciat les proves per ampliar la producció amb la tecnologia de membrana. La metodologia amb mercuri ha estat prohibida per la Comissió Europea i la data límit per deixar-hi de produir era aquest dilluns, 11 de desembre. Justament aquest dilluns es començarà a aplicar l'Expedient de Regulació d'Ocupació (ERO) derivat d'aquest tancament i canvi de producció. Ercros i els comitès d'empresa van acordar que l'ERO afectarà a 105 treballadors, 43 a Flix (on es mantindrà la producció de fosfat bicàlcic fins al 2020), 23 a Vila-seca i 34 a Cardona, al Bages (on la planta cessarà definitivament l'activitat). Ercros ja no produeix clor amb la tecnologia de les cel·les de mercuri, una prohibició de la Unió Europea de l'any 2013 que establia l'11 de desembre de 2017 com la data límit per abandonar aquesta metodologia per l'alta contaminació que provoca el mercuri. La planta de Flix ha cessat la seva activitat aquest diumenge després de més d'un segle en funcionament. La de la Ribera d'Ebre va ser la primera planta electrolítica – que va aplicar l'electricitat al procés de fabricació de clor- de l'estat espanyol i la tercera d'Europa i havia arribat a donar feina a 1.500 treballadors. Després de l'últim ERO, la plantilla de Flix era d'unes 120 persones però el nou expedient d'ocupació afectarà 43 treballadors que, com es va pactar entre la companyia i el comitè d'empresa, rebran una oferta per traslladar-se a altres fàbriques de la companyia. Si la reubicació no els satisfà, seran acomiadats. L'ERO també preveu 22 jubilacions dels empleats actuals de la planta flixanca.  Ercors, a Flix, seguirà produint fosfat bicàlcic (additius per a l'alimentació animal) fins al 2020, amb 44 treballadors a la fàbrica. La continuïtat d'aquesta planta va ser possible gràcies a l'acord amb Covestro, el passat mes de març. La filial de Bayer es va comprometre a continuar adquirint clor a Ercros (de qui n'absorbeix el 30% de la producció) per produir àcid clorhídria a la planta d'MDI de Tarragona i vendre aquest àcid a la química catalana per subministrar la planta de fosfat bicàlcic de Flix.  Canvi tecnològic a Vila-seca  A la planta de Vila-seca I, Ercros va deixar d'operar amb tecnologia de mercuri el passat 4 de desembre, després de 47 anys d'activitat. Fa una setmana que es fan les proves per posar en marxa de l'ampliació de la planta de clor amb tecnologia de membrana. Aquesta tecnologia està considerada com "una de les millors tecnologies disponibles",  (les MTD), per al CE. De fet, la planta de Vila-seca va ser la primera de l'estat espanyol en implantar aquesta metodologia, l'any 1992. Ara gairebé duplicarà la capacitat de producció de clor amb tecnologia de membrana i passarà de les 55.000 tones per any produïes, a 120.000 tones per any. Ercros preveu tenir la planta plenament operativa abans de final d'any.  Al centre de Vila-seca, Ercros també han construït noves plantes de fabricació d'hipoclorit sòdic i àcid clorhídric i de concentració de sosa càustica, per tal de satisfer la demanda dels clients. Per aquestes actuacions s'ha fet una inversió de 29 milions d'euros. Canvis també a Sabiñánigo  A més a més, Ercros ha anunciat que durant el primer trimestre del 2018 entrarà en funcionament l'ampliació de 15.000 tones per any de la capacitat de producció de la planta de clor amb tecnologia de membrana a la fàbrica de Sabiñánigo (Osca, Aragó), que assolirà una capacitat total de 45.000 tones per any. En aquesta fàbrica el canvi de tecnologia de mercuri a membrana es va fer l'any 2009, i juntament amb la nova planta d'àcid clorhídric, la química catalana ha invertit en aquest centre 14,5 milions d'euros.  A Flix es va descartar adaptar la fàbrica a la nova tecnologia de membrana per a la producció de clor, perquè, tot i que s'hi produïen 230.000 tones anuals, la inversió superava els 180 milions d'euros. La decisió va ser rebutjada i molt criticada des del municipi i el territori per considerar-la una "deslocalització premeditada" d'Ercros i una manca de "responsabilitat social". L'activitat química deixarà la contaminació com a herència contaminació a Flix. A més dels abocadors i de nous terrenys que ara s'investiguen, s'estan extraient gairebé un milió de tones de fangs tòxics del fons del pantà.

Summary: Ercros tanca la fàbrica de clor de Flix i canvia la tecnologia de producció a la planta de Vila-seca


El dramaturg Josep Maria Miró portarà a la Sala Gran del TNC 'Temps salvatge', dirigida per Xavier Albertí. Una obra en què Miró reflexiona sobre la col·lectivitat, la por, la necessitat de crear un enemic exterior, la sexualitat, el tràfic de persones, la immigració i també introdueix altres temes que tenen molt a veure amb "els judicis,  subjudicis i protojudicis del cas de 'La Manada'", ha declarat Albertí. Miró ha manifestat que 'Temps salvatge' és una obra que apel·la a la necessitat que tenen les comunitats i els individus de trobar "instruments ètics per viure i de conviure" i parla de la col·lectivitat i "com es configura un jo i un nosaltres a través de la construcció d'uns altres". L'espectacle es podrà veure des de dijous fins al 17 de juny a la Sala Gran del TNC.  Miró ha assenyalat que l'obra transcorre en una comunitat civilitzada i educada, i que potser no ho és tant; "una comunitat que viu en un espai fronteres pròxim a un bosc amb un trànsit regular d'immigrants i és una petita població que es prepara per una festa pels joves", que tindrà lloc al pavelló municipal, el qual es troba situat a la sortida de la localitat, a prop d'una zona boscosa per on es comenta que transiten persones estrangeres de manera irregular. Amb l'aparició de diverses pintades amb missatges amenaçadors, s'apoderarà de la població una espiral de por, suposicions i violència que no només trasbalsarà la vida rutinària dels seus habitants, sinó que acabarà pertorbant greument les seves normes de convivència. "Aquestes pintades comencen a configurar un enemic sense tenir molt clar qui és aquest enemic".

Summary: Josep Maria Miró reflexiona sobre la col·lectivitat i la por al drama 'Temps salvatge'


La pèrdua continuada de biodiversitat disminueix significativament la producció forestal, provocant pèrdues anuals d'entre 166.000 i 490.000 milions de dòlars cada any, més de dos vegades del que costaria prendre mesures efectives de conservació a escala global. Així ho revela una investigació internacional en què ha participat la Universitat de Lleida (UdL) i que publica la prestigiosa revista Science. Investigadors de 30 països, agrupats a la Global Forest Biodiversity Initiative (GFBI), han analitzat 777.126 àrees boscoses de 44 països, mesurant més de 30 milions d'arbres de 8.737 espècies diferents. L'àrea analitzada representa la majoria dels biomes terrestres (àrees que comparteixen clima, flora i fauna), segons informa la UdL. L'objectiu era establir la relació entre la biodiversitat mesurada en nombre d'espècies d'arbres i la productivitat. En l'estudi, liderat per Jingjing Liang (Universitat de West Virginia), Peter B. Reich (Universitat de Minessota) i Thomas W. Crowther (Yale University), també han participat en representació de l'estat espanyol: Sergio de Miguel (Agrotecnio-UdL), Jordi Vayreda (Centre de Recerca Ecològica i Aplicacions Forestals-CRAF) i Fernando Valladares (Museu Nacional de Ciències Naturals MNCN-CSIC).  L'investigador del programa europeu Marie Sklodowska-Curie a la UdL i únic representant de l'Estat al comitè directiu de la GFBI, Sergio de Miguel, ha destacat que "conèixer aquesta relació és imprescindible per a avaluar econòmicament la biodiversitat i integrar la conservació biològica i el desenvolupament socioeconòmic de la humanitat". "En bona part de les àrees amb alta biodiversitat la població rural depèn en gran mesura dels recursos forestals i la seva pèrdua pot incrementar el grau de vulnerabilitat d'aquestes persones", ha afegit el també col·laborador del Centre Tecnològic Forestal de Catalunya.  Els boscos són els majors repositoris de biodiversitat terrestre i actualment la desforestació i el canvi climàtic, entre altres factors, amenacen aproximadament a la meitat de les espècies d'arbres. En aquest sentit, De Miguel ha remarcat l'existència "d'una relació directa entre la diversitat d'arbres d'un bosc i el benefici econòmic que aporta". Les dades de la nostra recerca posen negre sobre blanc la necessitat de recalcular el valor de la biodiversitat, les estratègies de gestió forestal i les prioritats a l'hora de conservar", segons Fernando Valladares, investigador del MNCN. A més, "és la primera vegada en què es relaciona a escala global que la pèrdua d'espècies es tradueix en la reducció dels ecosistemes boscosos que es tradueix en la disminució de la producció de fusta i la capacitat d'absorció de CO2 de l'atmosfera per part dels boscos", ha afegit. La reducció accelerada de la producció forestal es veuria molt beneficiada si, en lloc de potenciar els monocultius, el focus de les polítiques forestals se centrés en la barreja d'espècies. Els efectes de la reducció d'espècies varien considerablement segons les zones del planeta. Així, en àrees com l'Amazones, oest i sud-est d'Àfrica, el sud-est de Xina, Myanmar, Nepal o l'arxipèlag Malayo és on la reducció de la riquesa d'espècies suposa majors pèrdues de productivitat en termes absoluts mentre aquesta reducció afecta menys en els boscos d'Amèrica del Nord, el nord-est europeu, àrea central de Sibèria, l'est d'Àfrica o el sud central d'Àsia i Amèrica.  La GFBI és una plataforma internacional d'investigadors creada aquest any que aposta per la recerca col·laborativa i tracta de millorar el coneixement dels patrons i processos associats als 4.000 milions de hectàrees de boscos que hi ha a la Terra. Una aproximació com la que es publica a Science "és essencial per obtenir una visió general de les conseqüències de la pèrdua de la biodiversitat a escala planetària i dels beneficis potencials d'integrar i promoure una gestió forestal que inclogui la conservació de la biodiversitat", segons ha ressaltat l'investigador del CREAF Jordi Vayreda. Un dels problemes als quals s'enfronten els ecòlegs és que hi ha àrees del planeta de les quals tenen moltes dades enfront d'altres zones de les quals amb prou feines hi ha informació. "Iniciatives com la GFBI ens ajuden a compartir informació i comprendre millor el funcionament dels boscos a escala planetària", ha destacat Vayreda.

Summary: Demostren a escala global que la pèrdua de biodiversitat als boscos redueix la seva productivitat


Els treballadors de Nissan participen en una nova mediació amb l'empresa sobre l'Expedient de Regulació d'Ocupació (ERO). Abans de la trobada, prop de 500 empleats s'han concentrat a les portes del Servei de Relacions Laborals a Barcelona per protestar contra la marxa de l'empresa i reclamar la retirada de l'expedient. La reunió ha començat al voltant de dos quarts d'onze del matí i ha tingut lloc una setmana després de la primera mediació, que va acabar sense acord. Aquesta tarda, UGT i CCOO de Catalunya han convocat els treballadors de les empreses subcontractades i proveïdors de Nissan a una concentració a la Plaça Sant Jaume per reivindicar el futur de les plantes de l'empresa.  Aquest dimecres, els empleats viatjaran fins a Madrid per manifestar-se davant del Congrés dels Diputats i fer arribar al govern espanyol i els grups parlamentaris el rebuig a la decisió de la multinacional de tancar les plantes.

Summary: Els treballadors de Nissan participen en una nova mediació amb l'empresa i reclamen retirar l'ERO


CCOO de Catalunya ha valorat que la repetició d'eleccions ha reiterat "la necessitat d'un acord d'esquerres i plurinacional" que permeti formar un govern "de progrés". En un comunicat, el sindicat ha reconegut que la majoria progressista és ara "més precària" que a l'abril  i ha considerat que el resultat mostra la "desafecció" amb la política pel bloqueig, que s'ha traduït en una baixada de la participació i en el reforçament de l'extrema dreta. En aquest sentit, ha afirmat que no hi pot haver una normalització democràtica de la participació de la xenofòbia, l'homofòbia, el masclisme i el neofeixisme, així com tampoc de la utilització del sentiment anticatalà. Per això, ha fet una crida a "no blanquejar el feixisme i a combatre'l". En analitzar els resultats a Catalunya, el sindicat ha destacat que l'esquerra "guanya amb escreix", fet que obliga als partits de signe progressista "a trobar un marc de negociació que trenqui el bloqueig institucional i política que es viu a Catalunya des de fa massa anys".  Per al sindicat, l'agenda social és la que ha de protagonitzar el debat d'investidura i, entre d'altres, abordar temes d'urgència com la reforma laboral, les pensions, l'habitatge, la protecció social, la política fiscal, el canvi de model productiu, les polítiques energètiques i climàtiques, les transformacions digitals, la feminització de la societat o les polítiques per a joves.  Per últim, Comissions ha assegurat que el moviment sindicalista serà "exigent i proactiu" amb l'objectiu d'assolir un govern amb un programa progressista "perquè hi ha molt en joc". "Sobretot, no seguir eixamplant l'extrema dreta i al mateix temps impulsant polítiques socials que no ofereixen expectatives de futur a amplis sectors de la nostra societat que viuen fortament precaritzats i amb una gran inseguretat", ha afirmat CCOO.

Summary: CCOO reclama un "necessari acord d'esquerres i plurinacional" per formar un govern "de progrés"


Seat ha ampliat les rutes de proveïdors que transporten mercaderies a través de duotràilers i gigatràilers, els dos camions amb més capacitat i longitud que circulen per Europa, amb l'objecitu d'impulsar una logística més sostenible. L'ús d'aquests vehicles permet reduir en un 30% les emissions de CO2. En un comunicat, la companyia ha informat que actualment compta amb dues rutes de duotràiler que comuniquen la planta de Martorell amb Teknia (Azuqueca de Henares) per al subministrament de peces d'acabat interior; i amb Global Laser (Àlava), que mou peces de xapa. A més, té en marxa dos gigatràilers que uneixen Martorell amb la fàbrica de Gestamp a Orcoyen (Navarra), per a material de xapa, i amb KWD, també des d'Orcoyen, per al subministrament de peces. La previsió és obrir noves rutes.  El vicepresident de Producció i Logística de Seat, Christian Vollmer, ha afirmat que l'aposta de la companyia per la sostenibilitat i l'eficiència logística forma part del seu objectiu per a reduir l'impacte de la producció. "La utilització del duotràiler i del gigatràiler per al transport de mercaderies permet reduir en un 30% les emissions de CO2, així com el nombre de camions en carretera", ha declarat. El duotràilet disposa de dos remolcs i una longitud total de 31,70 metres, que sumen una capacitat màxima de 70 tones. Aquest vehicle permet estalviar un 25% en despeses logístiques. Així, si es compara l'espai ocupat per sis camions simples amb el de sis duotràilers, es redueix en un 36,5% l'espai en carretera. La companyia ha informat que a més està provant noves tractores de 520 cv i nou eixos, que reduiran en un 30% les emissions, enfront el 20% actual.  Pel que fa al gigatràiler, té 25,25 metres de llarg i una capacitat màxima de 60 tones. Aquest camió permet l'estalvi del 22% en despeses logístiques i rebaixa en un 14% les emissions de CO2.  Més enllà del transport en carretera, Seat ha afirmat que el transport ferroviari té "un rol clau" i gràcies al servei que connecta la fàbrica de Martorell amb el Port de Barcelona per a l'exportació de vehicles, elimina la circulació d'uns 25.000 camions a l'any en aquest tram. A més, a través del servei que connecta la planta amb la Zona Franca per al subministrament de peces s'evita la circulació de més de 16.000 camions anuals.

Summary: Seat amplia la flota de duotràilers i gigatràilers que permeten reduir en un 30% les emissions de CO2


La directora gerent del Fons Monetari Internacional (FMI), Kristalina Georgieva, ha advertit aquest diumenge que el coronavirus tindrà un "impacte econòmic negatiu" a la Xina que pot afectar, també, la resta del món, i "posar en risc" l'augment del creixement previst. Si bé a principis d'any l'FMI pronosticava una "modest repunt" del creixement mundial del 2,9% del PIB al 3,3%, Georgieva ha advertit que la previsió era "fràgil" i es basava en un "retorn a condicions més normals". Amb l'increment de contagis de Covid-19, "s'ha alterat l'activitat econòmica a la Xina i es pot posar la recuperació en risc".  "Tenint en compte la incertesa, seria prudent preparar-se per escenaris més adversos", ha admès Georgieva.  "Hem de treballar junts per contenir el Covid-19, tant pel que fa al seu impacte humà com econòmic, especialment si el brot és més persistent i generalitzat", ha assegurat la directora gerent de l'FMI.  Segons Georgieva, l'FMI pot oferir "préstec per alleugerir el deute als països més pobres i més vulnerables" afectats per brots.  "El Covid-19 és un recordatori clar de les nostres interconnexions i la necessitat de treballar junts", ha afegit.

Summary: L'FMI avisa que el coronavirus té un "impacte negatiu" en el creixement a la Xina i la resta del món


El 78% de les empreses creades a Catalunya per joves de fins a 40 anys ha pogut mantenir la seva activitat malgrat l'estat d'alarma i ha aguantat el cop de la crisi del coronavirus, segons un estudi de l'Associació de Joves Empresaris de Catalunya (AIJEC). El 32% ho ha fet sense cap contratemps i el 46% ha continuat operant amb algunes restriccions. D'altra banda, el 22% restant de companyies de joves empresaris sí que han patit directament la crisi sanitària de la covid-19 i han aturat l'activitat totalment. En paral·lel, el salt del treball presencial al teletreball tampoc ha estat un gran entrebanc pels associats a l'AIJEC ja que el 86% de les empreses ja estaven preparades per aplicar el teletreball durant el període de confinament.  Concretament, un 44% de les empreses estaven totalment preparades per treballar a distància i un 42% més han hagut de fer només petits ajustos per aplicar el teletreball durant el període de confinament. Davant d'aquesta realitat, algunes de les mesures que els joves empresaris de Catalunya han adoptat per fer front a la crisi han estat la presentació d'expedients de regulació temporal d'ocupació (42%) i l'aplicació de reduccions de jornada a la plantilla (28%). El 30% de les empreses, però, ha pogut mantenir els treballadors en les mateixes condicions que abans de la crisi de la covid-19. El 18% calcula que perdrà el 50% de la facturació Pel que fa a l'afectació econòmica, la caiguda de la facturació és una de les conseqüències més evidents pels associats a l'AIJEC. El 18% preveuen una caiguda per sota del 10% de la facturació i un 32% preveuen que sigui, com a molt, del 20%. El 18% calcula perdre fins al 50% i un altre 18% fins al 75% de la facturació. El 14% preveuen perdre el 100% de les factures durant aquest període. "Amb aquestes xifres a la mà i la crisi a la que ens hem vist abocats, crec que els joves empresaris de moment hem pogut capejar la situació", ha assenyalat el president d'AIJEC, Ruben Sans, que ha volgut destacar "l'esforç generalitzat" que està duent a terme el teixit empresarial del país.   "El futur de les nostres empreses i del teixit empresarial en general depèn, en gran mesura, de les decisions que prenguin les administracions aquests dies", ha alertat Sans, que exigeix "prudència i agilitat". Des de l'associació de joves empresaris es demana "escoltar l'empresariat i mesures reals que ajudin a les empreses a no haver de tancar".  Bonificacions fiscals i ajornament d'impostos, principals reclamacions Pel que fa al futur, els joves empresaris catalans són força optimistes. El 36% no pateix per la situació financera de la seva empresa, tot i ser conscient que d'una manera o altra se'n veurà ressentida. El 16% assegura que té coixí encara per aguantar mig any en l'actual situació i un 38% es dona un marge de tres mesos. Això sí, una de les principals preocupacions dels associats a l'AIJEC és el nombre creixent d'impagats: un 50% assegura que ja ha començat a notar els efectes de la morositat. Finalment, sobre les necessitats a curt i mig termini de les empreses en l'actual context de crisi, els joves empresaris apunten a les bonificacions fiscals (68%) i l'ajornament d'impostos (56%) com a principals mesures a adoptar per part de les administracions. L'obtenció de noves vies de finançament (32%) o la moratòria en el pagament de lloguer i hipoteques (32%) són altres de les necessitats prioritàries del col·lectiu.

Summary: El 78% dels joves empresaris de Catalunya ha pogut mantenir la seva activitat malgrat l'estat d'alarma


Els ajuntaments podran tancar les platges la nit de la revetlla de Sant Joan si preveuen aglomeracions. "Si calculen situacions complicades podran prendre mesures conseqüents", ha assegurat la sotsdirectora general de Coordinació i Gestió d'Emergències, Imma Solé, als micròfons de Rac1. "Si estaran obertes o no, això dependrà de les autoritats municipals. Però sobretot cal apel·lar a la responsabilitat de la gent. Hem d'intentar evitar les aglomeracions i fomentar les revetlles familiars", ha insistit Solé. "El millor seria fer una revetlla de com a molt 20 persones. Estem en un estat d'emergència sanitària, i cal adaptar-se a ell", ha recalcat la sotsdirectora de Protecció Civil, que també ha recomanat un "ús prudent" de la pirotècnia. "S'ha de preveure una venda de petards que eviti aglomeracions com, per exemple, la venda telemàtica", ha assenyalat Solé. "També demanem que els petards siguin d'ús més familiar i que es pugui adaptar a una festa amb menys persones", ha avançat la sotsdirectora general de Coordinació i Gestió d'Emergències. "Quan parlem de 800 persones assegudes, ens referim a espectacles o actes culturals. Però sempre mantenint la distància", ha recordat Solé, descartant així les tradicionals revetlles amb balls multitudinaris en platges o recintes tancats.

Summary: Els ajuntaments podran tancar les platges la nit de Sant Joan si preveuen aglomeracions


Un turista català de 26 anys ha mort aquest diumenge com a conseqüència d'una caiguda accidental quan intentava creuar la cascada Na Muang 2 a l'illa de Ko Samui, al sud de Tailàndia. El jove, veí de Barcelona, visitava l'illa amb un grup d'amics, quan de sobte hauria desaparegut. Quan el grup va retornar a l'hotel, el jove no havia tornat i, per això, van alertar les autoritats de la seva desaparició. Segons ha relatat la televisió tailandesa, l'equip de rescat va refer el camí que havien visitat, però no van trobar cap rastre del jove desaparegut. Finalment, van localitzar el cos sense vida del jove entre dues roques i parcialment negat d'aigua. Les autoritats tailandeses treballen amb la hipòtesi que el jove va caure accidentalment ja que es tracta d'un terreny molt relliscós.  	 El Ministeri d'Afers Exteriors ja ha contactat amb la família del jove per prestar assistència consular i parlar de la repatriació del cos que, de moment, s'ha traslladat a l'hospital de Ko Samui per realitzar una primera autòpsia.

Summary: Mor un turista català de 26 anys en caure per una cascada a Tailàndia


El grau d'Enginyeria Matemàtica i Física serà la gran novetat de la Universitat Rovira i Virgili (URV) per al curs vinent. Amb aquest títol es vol retenir al territori un perfil d'estudiants "d'altes capacitats" que fins ara havien de marxar a fora. D'entrada s'oferiran 20 places -amb la intenció d'arribar a 40 més endavant- i implicarà fins a cinc departaments de la institució que hi aportaran el professorat. "És un esforç molt important en una època de restriccions pressupostàries, però era un àmbit llargament reivindicat pel nostre entorn", ha apuntat el vicerector de Programació Acadèmica i Docència, Domènec Puig. La programació del curs 2021-2022 també inclourà el nou màster de Catàlisi Sostenible i el nou doctorat en Bioinformàtica. El nou grau, pendent de superar el procés de verificació de l'Agència de Qualitat Universitària, és una proposta interdisciplinar que pretén formar graduats en l'àmbit de la física i de les matemàtiques, un perfil força demanat al mercat laboral. Els nous estudis s'oferiran a l'Escola Tècnica Superior d'Enginyeria (ETSE) i el 40% del contingut s'impartirà en anglès. El grau donarà continuïtat a la institució als estudiants de Batxillerat que actualment participen al programa Talent Jove en Física i Matemàtiques de la URV, que va rebre el premi d'innovació docent l'any 2011. Els nous estudiants tenen un nivell "molt baix" d'anglès Enguany la URV ha fet una prova de nivell d'anglès a 2.338 estudiants de primer de grau, dins el pla de foment de terceres llengües impulsat aquest curs. La rectora, María José Figueras, ha explicat que les proves constaten un nivell "molt baix", atès que gairebé el 75% no arriben al nivell B2 i només un 7% tenen un nivell C1. "Cal insistir perquè es treballi molt intensament en les etapes anteriors", ha manifestat la rectora, qui ha recordat els cursos gairebé subvencionats al 100% i els recursos per al treball independent a disposició dels alumnes.  La URV vol un nou estabulari  D'altra banda, la rectora ha explicat que aspiren a poder habilitar un nou estabulari a l'edifici Eurecat, a tocar de l'hospital Sant Joan de Reus. Allà la URV hi vol ubicar un "nucli de laboratoris" que quedi connectat en el futur amb la nova Facultat de Medicina –encara sense data ni pressupost. El projecte, valorat en més d'un milió d'euros, estaria cofinançat per la Generalitat i permetria renovar l'estabulari actual, que ha quedat "obsolet". La instal·lació està destinada a la cria i manteniment d'animals que han de ser utilitzats en procediments i experimentació pels investigadors de la facultat i dels hospitals de Reus i Tarragona. Figueras diu que insistiran per millorar el pressupost La rectora de la URV ha reiterat que el pressupost que la Generalitat preveu destinar a les universitats públiques "no és l'esperat". Figueras ha recordat que l'increment que es contempla es destinarà a pagar increments salarials endarrerits i a compensar la rebaixa del 30% de les taxes. "És equivalent a zero, perquè són diners que entren i surten. Seguirem insistint perquè ens fa falta, sobretot per resoldre els problemes de plantilla", ha assenyalat.  Aprovat el tercer Pla d'Igualtat Els membres del Consell de Govern també han aprovat el tercer Pla d'Igualtat, elaborat per una comissió integrada per representants de tots els col·lectius de la URV. El pla té com a prioritat la igualtat de gènere, la igualtat de condicions en l'accés, la promoció i l'organització del treball; i la promoció de la perspectiva de gènere en la docència, entre d'altres. Com a novetat, es farà una avaluació del pla al cap de dos anys. Medalla de plata per a Federico Mayor Zaragoza  D'altra banda, el Consell de Govern ha aprovat concedir a Federico Mayor Zaragoza la medalla de plata de la institució amb motiu del 75è aniversari de la UNESCO, institució que va dirigir entre el 1987 i el 1999. L'homenatge es farà al Campus Terres de l'Ebre, on Mayor Zaragoza ja va ser investit doctor honoris causa per la URV el 2013.

Summary: La URV oferirà el curs vinent un nou grau d'Enginyeria Matemàtica i Física per "retenir" talent


La crisi del coronavirus ha deixat les cases de colònies i albergs sense la campanya escolar, que suposa fins a un 70% de la facturació anual. Ara per ara hi ha "activitat zero" i, per tant , zero ingressos, tal com ha alertat a l'ACN el director gerent de l'Associació de Cases de Colònies i Albergs de Catalunya (ACCAC), Pedro de Haro, i el director comercial d'Eix Estels, que agrupa vuit cases, Jaume Ramos. De Haro exigeix "coresponsabilitat" al Govern per equilibrar el dret de les famílies que se'ls retornin les bestretes i el de les cases a subsistir, mentre que Ramos reclama ajudes econòmiques per evitar una "regressió greu". Tots dos veuen amb incertesa l'estiu i destaquen que les escoles es plantegen fer les colònies a la tardor. La crisi del coronavirus ha enxampat les cases de colònies "a l'inici de la campanya més important" i tot i que hi ha moltes escoles i les pròpies cases que mantenen la "il·lusió", Haro veu "bastant inviable" poder mantenir cap de les colònies escolars de la temporada perquè no està tampoc clar que els alumnes puguin tornar als centres. La realitat del sector és que les contractacions es fan a un any vista i que quan es formalitzen es fan bestretes que permeten a les cases de colònies i albergs subsistir durant la temporada baixa. Amb la situació actual, hi ha famílies que demanen que se'ls retorni la bestreta però això posa en serioses dificultats les cases.  De Haro destaca que molts centres estan optant, com ells reclamaven, per ajornar les colònies i no suspendre-les i agraeix "l'empatia" dels centres escolars. Això suposa un "baló d'oxigen" per al sector "però no acaba de solucionar els problemes a dia d'avui". A més, aquests ajornaments s'estan fent en part per a la tardor i això obliga a fer reajustaments en contractacions que ja estaven fetes per aquella època.  El director gerent de l'ACACC lamenta però que ara per ara no han rebut "cap resposta" de l'administració catalana a aquesta petició de "coresponsabilitat", tot i haver-se posat en contacte amb els departaments d'Educació, Afers Socials i Empresa. El sector ha hagut de fer ERTO i adverteix també que el fet de no haver-hi activitat a les cases de colònies afecta a tot l'entorn, ja que sovint són les cases les que mouen l'economia al seu voltant.  Un estiu d'"incertesa" A banda de donar per perduda la campanya escolar, De Haro afirma que hi ha una "incertesa absoluta" sobre l'estiu i si es manté la situació actual podrien perdre "el 90% o la totalitat de la facturació d'un any sencer". Afegeix que per la idiosincràsia del sector, les contractacions provenen de grans grups i aquestes no es poden fer d'un dia per l'altre: "No és que demà puguem obrir i ens recuperarem". Ara per ara, però, les reserves d'estiu "es mantenen" a l'espera que es concreti què es podrà fer i què no els propers mesos.  De Haro es mostra conscient que la incertesa és part de la crisi generada pel coronavirus i que la prioritat és la salut de les persones. Reconeix però que saber què passarà amb la campanya d'estiu els ajudaria a organitzar-se i prendre les mesures que calgui. Unes mesures que afirma que per la realitat de les instal·lacions i el fet d'estar envoltades d'entorns naturals es podrien prendre "en la mesura que Salut consideri que és factible". Eix Estels: "És un impacte brutal" Eix Estels fa més de 25 anys que es dedica al sector del lleure. Té vuit cases de colònies en propietat però en gestiona moltes més repartides per tot el territori català. El seu director comercial, Jaume Ramos, reconeix a l'ACN que la crisi del coronavirus els ha agafat en plena "temporada alta" i que viuen amb la incertesa de si podran salvar l'estiu. De març a juliol, a les cases de colònies s'hi fa pràcticament el 90% de l'activitat de tot l'any. "És un impacte brutal", assegura. Segons Ramos, als ingressos zero se'ls hi afegeix el fet que han invertit les pagues i senyals, que habitualment realitzen les escoles a la tardor, en millores a les instal·lacions d'una temporada que no ha començat. "És una situació complexa perquè no només no sabem quan podrem reprendre l'activitat, sinó que ens haurem de descapitalitzar per tornar les bestretes, un fet que pot posar en perill la viabilitat del projecte", lamenta. De moment, Eix Estels ja ha aplicat un ERTO a tota la plantilla i les contractacions que s'havien de fer per a la campanya d'estiu estan aturades.  Ramos explica que, en general, estan rebent el suport de les escoles, però creu que també cal el suport de l'administració. D'una banda, demana que es posi en marxa una línia d'ajudes econòmiques específiques que vagin més enllà d'ERTO i crèdits ICO per "un sector que fa temps que s'està esforçant per professionalitzar-se i que podria patir una greu regressió". D'altra banda, exigeix "un paraigües jurídic" que els permeti solucionar el tema de les pagues i senyals. "No volem que ens regalin res, però sí que s'estableixi com fer-ho, ja sigui ampliant el període de temps o reutilitzant aquests diners per a futures estades", diu. El director comercial d'Eix Estels també creu que, tot i que des del sector es facin esforços perquè escoles i famílies "vencin la por", també caldrà que la Generalitat faci pedagogia en aquest sentit.  De moment, Eix Estels està en contacte amb la Generalitat i ja treballen per preveure com hauria de ser el retorn a l'activitat de les cases de colònies. En cas que fos a l'estiu, diu Ramos, s'està plantejant la possibilitat d'incorporar activitats de repàs per recuperar el calendari lectiu perdut i dinàmiques enfocades a treballar l'experiència que pot haver suposat estar tancats per a joves i infants. I tot, afegeix, combinat a un possible nou escenari que pot suposar haver d'aplicar protocols com ara la reducció dels aforaments i extremar les mesures d'higiene i seguretat per evitar el contagi. Amb els dubtes de si finalment hi haurà campanya d'estiu, el que sí que és cert és que les escoles estan començant a fer peticions per fer colònies a la tardor, amb l'objectiu d'intentar recuperar la "normalitat" i "reforçar" la tornada a les aules. Segons Ramos, en general, el sector té totes les esperances enfocades en que a l'octubre puguin treballar amb normalitat. Si no fos així, alerta, el futur del sector podria estar en risc i deixar els negocis en una situació "molt complexa". Begues: un escenari "molt complicat" Els responsables de la casa de colònies Can Rigol de Begues, al Baix Llobregat, qualifiquen de "molt complicat" l'escenari que se'ls obre els pròxims mesos. Expliquen que entre els mesos de març i juliol tenien tancades reserves de diferents escoles per més de 5.000 nens, el que suposa més del 70% de la facturació de tot l'any, i que ara no saben què podran fer.  Anna Guasch, propietària de Can Rigol, deixa clar que si han de tornar les pagues i senyal de totes les reserves de les escoles "hauran de tancar" perquè no tindran recursos per resistir tot un any. "Hem contractat 16 persones i hem invertit molts diners en la preparació de la casa i la compra de material", apunta. De moment, afegeix, la gran majoria d'escoles han acceptat la possibilitat de passar les reserves a l'any vinent, el que els permetrà, com a mínim, "resistir".  Sobre la possibilitat de fer activitats aquest estiu, Guasch no es mostra gaire optimista perquè si s'ha de respectar la distància social "ho tindran complicat". Destaca que "els nens són nens" i que és impossible fer-los entendre que no poden jugar tots plegats com han fet sempre. Així i tot, si l'Estat i la Generalitat donen el vistiplau faran el possible per adaptar-se al nou escenari. "Més enllà de la qüestió empresarial, ens faria molta il·lusió poder organitzar colònies pels nens, que després de tants dies confinats es mereixen gaudir de la natura i el lleure", afegeix Guasch.

Summary: Les cases de colònies reclamen ajuda per evitar la "fallida" després d'una temporada escolar perduda i un estiu "incert"


Dos dels alumnes que han aconseguit les millors notes en les proves d'accés a la universitat estudien a l'institut Antoni Torroja de Cervera. "No m'ho esperava", han reconegut tots dos. L'Eduard Garrabou ha aconseguit amb un 9,9 la millor nota de Catalunya. Vol estudiar Física i Matemàtiques, tot i que no sap encara a què es vol dedicar professionalment. Tampoc ho té clar l'Arnau Noguera, que amb un 9,8 ha quedat empatat amb tres alumnes catalans més en la segona posició. Sí que té clar que vol estudiar Genètica a la UAB. El director d'aquest institut de la capital de la Segarra, Ramon Pollina, ha reconegut que en part s'ho esperaven perquè són dos alumnes que són capaços de mantenir el nivell fins i tot en condicions extremes com els exàmens de la selectivitat. L'institut Antoni Torroja de Cervera està aquest dimecres de celebració. Fins al centre s'han acostat els dos alumnes que han tret les millors notes de la selectivitat a Catalunya, familiars, professors i el director de l'institut, que han felicitat els dos nois pels bons resultats.  Tot i que els joves han assegurat que s'esperaven treure una bona nota "però no tant", els responsables del centre han assegurat fora de càmeres que s'esperaven "sortir als mitjans aquest any". "Estic bastant sorprès", ha assegurat l'Eduard, que s'ha assabentat de la nota perquè la seva professora de matemàtiques li ha enviat un missatge informant-lo que havia tret la millor nota de Catalunya. El director de l'institut, Ramon Pollina, ha explicat que tant l'Eduard com l'Arnau són dons alumnes excel·lents que demostren "allò contrari que creu la societat". "Desmenteixen el mite que diu que els alumnes bons són de ciències". No només son bons en ciències, explica, ja que han guanyat premis de literatura i prosa. "Tenen molt clar que el coneixement és global", destaca.

Summary: Dos dels millors alumnes de selectivitat de Catalunya són de l'institut Antoni Torroja de Cervera i "no s'ho esperaven"


El nord-americà Daniel Clowes (Chicago, 1961) és el primer autor confirmat del 37è Comic Barcelona, el “renovat” Saló Internacional del Còmic de Barcelona que se celebrarà del 5 al 7 d’abril a Fira Barcelona Montjuïc. Referent internacional del còmic i autor de referències com ‘Ghost World’, Clowes ha rebut més d'una dotzena de Premis Harvey i mitja dotzena de Premis Eisner, a més de ser guardonat el 2011 amb un Pen Award. A més de ser un dels principals exponents de la novel·la gràfica en l'actualitat, l’autor ha realitzat il·lustracions per a prestigioses revistes com ‘The New Yorker’, ‘Vogue’, o ‘Newsweek’, i també cartells de pel·lícules (‘Happiness’, de Todd Solondz), o animació per al videoclip ‘Don't Wanna Grow Up’ de la banda Ramones. Tot i que el món del còmic ja aplaudia el seu treball des de finals dels vuitanta i primers noranta pel seu comic book ‘Eightball’, on va serialitzar moltes de les seves grans obres, el 2001 va aconseguir el reconeixement del públic general gràcies a l'adaptació cinematogràfica de ‘Ghost World’, dirigida per Terry Zwigoff i protagonitzada per Thora Birch, Steve Buscemi i una jove Scarlett Johansson. El guió, realitzat pel mateix Clowes, va estar nominat als premis Oscar i va rebre altres guardons.  Sota la capçalera genèrica d’‘Eightball’ veurien la llum obres com ‘Como un guante de seda forjado en hierro’ (Ediciones La Cúpula, 1995), ‘Ghost World’ (Ediciones La Cúpula, 1999), ‘Ice Haven’ (Reservoir Books, 2006) o ‘El rayo mortal’ (Reservoir Books, 2013), o històries curtes recopilades posteriorment a Twentieth Century Bola Ocho (Ediciones La Cúpula, 2007) i Caricatura (Ediciones La Cúpula, 2006).  D'altres obres de Clowes són ‘Wilson’ (Reservoir Books, 2010), ‘Mister Wonderful’ (Reservoir Books, 2012), i, la més recent, ‘Paciencia’ (Fulgencio Pimentel, 2016), fins ara el seu treball més extens. Autor convidat al 37 Comic Barcelona en col·laboració amb Ediciones La Cúpula, Fulgencio Pimentel i Reservoir Books. El “renovat” 37 Comic Barcelona se celebrarà de divendres 5 a diumenge 7 d'abril als pavellons 1, 2, 5 i Plaça Univers a Fira de Barcelona Montjuïc. La cita es redueix enguany de quatre a tres dies, del 5 al 7 d'abril, i suma més metres quadrats, passant dels 50.000 de la darrera edició a 52.000, a Fira Barcelona Montjuïc als palaus 1, 2, 5 i la Plaça Univers. "Volem transmetre el món del còmic a més públics", explicava recentment Meritxell Puig, directora general de FICOMIC. Puig confia en repetir els 118.000 visitants del 2018. Un dels protagonistes d'aquesta edició és Stan Lee, pare de gran part dels superherois de Marvel, que va morir l'any passat.

Summary: El nord-americà Daniel Clowes serà una de les estrelles del Comic Barcelona


El president de la Generalitat, Quim Torra, i el cap del govern espanyol, Pedro Sánchez, han acordat que els gabinets respectius preparin l'ordre del dia de la propera reunió de la taula de diàleg, que s'ha de celebrar a Barcelona. Segons fonts de la Presidència de la Generalitat, Torra i Sánchez han mantingut una conversa telefònica aquest dilluns a la tarda. El president del Govern ha "deixat clar" a Sánchez que, per la part catalana, l'ordre del dia ha d'incloure l'autodeterminació i l'amnistia, "perquè és en aquestes qüestions on rau el conflicte polític català". Torra també ha insistit que la data de la reunió és "instrumental", ja que l'important és abordar l'arrel del conflicte. Segons fonts de Palau, Torra també ha recordat a Sánchez les cites judicials que ha d'afrontar els propers 17 i 23 de setembre "per defensar la llibertat d'expressió", en referència a les causes al Suprem i al TSJC. D'altra banda, en relació amb la covid-19, el president del Govern ha reclamat al líder de PSOE una "solució ràpida" que habiliti les baixes laborals per als pares i mares de tots els nens i nenes que hagin de fer quarantena. Poc després fonts de la Moncloa han confirmat la trucada de Sánchez a Torra. Des del govern espanyol també afirmen que els dos dirigents s'han posat d'acord perquè els seus equips negociïn l'ordre del dia i la data de la propera reunió. Des de Madrid apunten que es reprendrà així l''Agenda de Retrobament', basada en el "diàleg polític" i en la "regeneració institucional", així com la "millora de la cooperació".

Summary: Torra i Sánchez acorden que els gabinets preparin l'ordre del dia de la propera reunió de la taula de diàleg a Barcelona


Junts per Catalunya guanya les eleccions a la circumscripció de Lleida amb el 34,25% dels vots i 6 escons. Amb el 51,3% dels vots escrutats les forces independentistes amplien majoria ja que ERC aconsegueix 5 diputats i la CUP manté el seu escó. C's obtindria 2 diputats, el PSC 1 i el PPC es quedaria sense entrar la seva representació lleidatana al Parlament. Al 2015 Junts pel Sí va aconseguir 10 escons, C's 2, el PSC 1, el PPC 1 i la CUP 1. La participació augmenta considerablement per sobre del 80% i supera de llarg el 73,6% del 2015.

Summary: JxCat guanya les eleccions a la circumscripció de Lleida amb el 34,25% dels vots i 6 escons, amb el 51% escrutat


De les prop de 37 milions de persones infectades, 18,2 tenen accés a la teràpia antiretroviral davant el milió del 2001 ACN Barcelona.-L’Institut de Recerca de la Sida ha advertit que el VIH resistent als tractaments, especialment en els països de rendes baixes i mitjanes, pot causar fins a 420.000 morts en els propers cinc anys, d’acord amb els càlculs de l’Organització Mundial de la Salut (OMS). Es tracta d’una nova realitat que amenaça les millores assolides en els darrers anys després que 18,2 milions de persones dels 37 infectades pel virus tinguin accés a la teràpia antiretroviral davant el milió que només es tractava el 2001. “Ens trobem en un punt en què, si aconseguíssim tractar adequadament els 19 milions de persones que falten, podríem en unes quantes dècades acabar amb la pandèmia a nivell mundial”, afirma Roger Paredes, metge i investigador principal d’IrsiCaixa, l’únic centre espanyol que pertany al Grup. Segons Paredes, les resistències del VIH “poden haver assolit nivells en els països d’ingressos baixos i mitjans que amenacen amb revertir una dècada de millores en la mortalitat i morbiditat del VIH”. Un dels motius de l’aparició de resistències és la manca d’eines de monitoratge que permetin mesurar al càrrega viral de persones en tractament i detectar si aquesta està fallant. Això es tradueix en què quan algú desenvolupa fracàs virològic (el virus escapa del tractament), es detecta tard i ja s’han acumulat resistències. Per aquest motiu, IrsiCaixa treballa per determinar les plataformes tecnològiques que poden ser més idònies en els entorns de baixos recursos. Això es tradueix en què quan algú desenvolupa fracàs virològic (el virus escapa del tractament), es detecta tard i ja s’han acumulat resistències. Per aquest motiu, IrsiCaixa treballa per determinar les plataformes tecnològiques que poden ser més idònies en els entorns de baixos recursos. Les resistències del VIH poden ser de dos tipus: adquirides, que són les que es desenvolupen quan el tractament fracassa; o transmeses, que apareixen en persones que mai no han pres teràpia i s’infecten directament amb un virus resistent. Segons dades de l’OMS, s’han detectat resistències transmeses en un 15% o més de les persones infectades a molts països de renta baixa i mitjana, mentre que les adquirides poden arribar a més del 37% de les persones infectades. Aquest increment dels virus resistents s’ha traduït en un estancament en la xifra de les noves infeccions durant els darrers 5 anys, que s’havien reduït progressivament fins al 2010. Des de llavors, la xifra es va mantenir en 2 milions de noves infeccions anuals i l’any passat va augmentar fins a 2,1 milions. Això està causat pel fet, quan una persona pren tractament i aquest actua eficaçment, té el virus indetectable en sang i no el pot transmetre. Però si el tractament falla, sí que pot transmetre’l. “Què estem trobant? Que als països d’ingressos reduïts només té el virus indetectable en sang un 65-70% de les persones en tractament. I del 30% restant, més del 90% té un virus altament resistent”, explica Paredes. En aquests casos, adverteix, “la persona pot passar amb dificultats a una segona línia de tractament, molt més cara que la primera, però a la que aquesta falli ja no hi haurà res a fer”.

Summary: El VIH resistent als tractaments pot causar 420.000 morts en els pròxims cinc anys


El mercat setmanal de Fondarella (Pla d'Urgell) ha reobert aquest diumenge després de set setmanes sense celebrar-se degut a la crisi sanitària de la covid-19 però amb una presència molt més reduïda de parades de l'habitual. En concret, el mercat ha comptat amb una desena de parades, és a dir, el 10% del centenar de les que hi acostumen a haver, la majoria dedicades a l'alimentació, com ara fruites, verdures o embotits, i una de planter. L'alcalde del municipi, Joan Reñé, ha explicat que malgrat l'afluència ha estat inferior respecte les edicions anteriors al confinament, al mercat s'hi han apropat veïns d'altres municipis de la comarca. El mercat de Fondarella és, juntament amb el de Torrefarrera (Segrià), un dels mercats més importants situats al costat de l'A-2 a les comarques de Lleida. Tot i això, el passat 14 de març. l'ajuntament el va decidir suspendre per "seguretat". Amb només 13 anys d'història, aquest mercat és un dels més concorreguts del Pla d'Urgell. En gran part, perquè la seva ubicació al costat de l'autovia A-2 i el fet que es celebra els diumenges atrau moltes persones de les comarques veïnes que durant la setmana no poden anar a comprar a les botigues. En aquest sentit, l'alcalde de Fondarella, Joan Reñé, s'ha mostrat satisfet amb l'afluència de gent que aquest diumenge s'ha desplaçat fins a Fondarella a comprar. "Ha vingut molta gent del poble i dels municipis del voltant a comprar aliments i planter i, per tant, el mercat compleix la seva funció", ha assegurat. Reñé també ha indicat que des de l'ajuntament "han insistit" a totes les parades que compleixin amb una sèrie de normes de prevenció i seguretat. Algunes d'aquestes són evitar que la gent toqui els productes, que hi hagi una distància de seguretat entre el taulell i els compradors, i que els paradistes facin ús de guants i mascaretes. Pel que fa la distància de més de dos metres entre parades, l'alcalde ha dit que aquesta mesura ja es compleix durant tot l'any. A més d'aquestes mesures, un dels paradistes d'embotits, Eugenio Escudero, ha explicat que "per higiene i seguretat" ha decidit envasar al buit tots els productes que ven. Amb aquest objectiu, també ha optat per reduir la mida de la parada i hi ha instal·lat una barrera feta amb film transparent per evitar que els clients s'apropin al taulell. Tot i les mesures de seguretat, Escudero ha dit que tenia ganes de tornar als mercats, ja que al no comptar amb una botiga física, el mercat és l'única via que té per vendre els seus productes. "L'últim mercat que vam fer va ser el passat dia 12 a Binèfar, des de llavors hem estat parats", ha explicat. Altres paradistes, com els propietaris de la parada de planter, també esperaven el retorn d'aquest mercat. De fet, aquesta parada ha estat una de les més concorregudes durant el matí, on s'hi ha format una llarga cua de gent que esperava el seu torn per comprar el planter de temporada, sempre mantenint la distància de seguretat. Finalment, l'alcalde de Fondarella ha dit que espera que, de mica en mica, el mercat pugui tornar a la "normalitat" amb la progressiva reincorporació de la resta de parades habituals, sempre que el procés de desconfinament ho permeti i aplicant "mesures restrictives i de prevenció". "Ara el que pretenem és tornar a aquella normalitat d'abans del confinament però carregats amb mesures de seguretat", ha finalitzat.

Summary: Fondarella recupera el mercat setmanal amb el 10% de les parades habituals


La compravenda d'habitatges va créixer un 1,8% a Catalunya durant el quart trimestre del 2015 respecte al mateix període de l'any anterior. En total, es van vendre a Catalunya 17.469 habitatges davant els 17.154 del 2014, segons dades de la darrera estadística de transaccions immobiliàries feta pública pel Ministeri de Foment. Aquest increment per sota del registrat al conjunt de l'Estat, que ha estat del 2,4%, fins als 114.598 habitatges, el millor quart trimestre des del 2010, quan es van vendre 150.494 pisos. Per municipis, Barcelona se situa com la segona ciutat de l'Estat amb un major nombre d'operacions, amb 3.702, només superada per Madrid, amb 10.015. Les transaccions realitzades per estrangers residents a l'Estat van pujar fins a les 18.029 i van experimentar un creixement del 9,9% en relació al quart trimestre del 2014, encadenant 18 trimestres consecutius de pujades interanuals. En una anàlisi anual dels darrers dotze mesos a l'Estat, les transaccions immobiliàries signades davant de notari van pujar fins a les 401.281, el que suposa un increment del 9,8% respecte els dotze mesos anteriors. Quant al règim de protecció, les transaccions d'habitatge lliure durant el quart trimestre del 2015 van pujar fins a 109.036, que suposa un 95,1% del total, mentre que el protegit va créixer un 4,9%, fins a 5.562. D'altra banda, 13.875 transaccions van ser d'habitatges nous, un 12,1% del total, mentre que els de segona mà suposen el 87,9% (100.723).

Summary: La compravenda d'habitatges creix un 1,8% a Catalunya durant el quart trimestre del 2015


La inflació anual ha pujat dues dècimes a l'abril i s'ha situat en l'1,5% per l'augment del preu dels paquets turístics davant la baixada registrada l'any passat, segons l'indicador avançat de l'IPC publicat aquest dimarts per l'Institut Nacional d'Estadística (INE). Si  aquesta dada es confirma suposaria un augment de dues dècimes en la seva taxa anual, ja que al març la variació va ser de l'1,3%. D'altra banda, la variació de l'indicador avançat de l'IPCA se situa en l'1,6% a l'abril, dada que si es confirma suposaria un augment de tres dècimes de l'IPCA respecte al mes anterior. En relació al mes passat, els preus de consum al març van registrar una taxa de l'1% i la variació mensual de l'indicador avançat de l'IPCA es va situar a l'abril en l'1,1%. Les dades definitives es publicaran el mes que ve.

Summary: L'IPC puja dues dècimes a l'abril i se situa en l'1,5%


Els fets s'han produït aquest dijous al matí al Districte de Sant-Montjuïc ACN Barcelona.-Els Mossos d'Esquadra han detingut aquest dijous al matí tres joves quan intentaven accedir a un domicili forçant la porta d'un balcó el carrer Salvà, al Districte de Sants-Montjuïc i prop de l'Avinguda Paral·lel de Barcelona. Segons fonts policials, els fets s'han produït quan faltaven pocs minuts per a les vuit del matí quan una patrulla de paisà ha observat com els tres presumptes lladres volien forçar la porta del balcó d'un dels pisos de l'edifici. En veure's sorpresos, els nois han intentat fugir però els agents els van pogut interceptar i detenir. A més, un d'ells ha agredit els agents. Els tres arrestats, que no han arribat a entrar al domicili, tenen entre 18 i 22 anys i són de nacionalitat marroquina.

Summary: Els Mossos detenen tres joves a Barcelona quan intentaven entrar en un domicili forçant la porta d'un balcó


L'índex de vendes a les grans superfícies de Catalunya a preus corrents va augmentar un 6,8% a l'abril passat respecte al mateix mes del 2015, segons ha informat aquest dimecres l'Institut d'Estadística de Catalunya (Idescat). Aquest increment de les vendes s'ha produït pel bon comportament tant dels productes d'alimentació (6,1%) com de la resta de productes (7,3%). En els primers quatre mesos de l'any, la variació de l'índex ha estat de l'1,9% en relació al mateix període de l'any passat, gràcies l'evolució variable de les vendes durant aquest període. Per grups de productes, les vendes d'alimentació han crescut un 2,9% i la resta de productes, un 1,1%. A preus constants ─eliminant l'efecte dels preus─, l'índex de vendes a les grans superfícies mostra un increment interanual del 7,8% a l'abril del 2016, motivat tant pel creixement dels productes d'alimentació (4,1%) com pel de la resta de productes (10,3%).

Summary: Les vendes a les grans superfícies de Catalunya pugen un 6,8% a l'abril


El president de la Generalitat en funcions, Artur Mas, ha subratllat aquest divendres que la CUP pot investir-lo president i després “estar a l’oposició i dir que no a tot si vol”. “Vostè pot investir un president perquè hi hagi un govern que pugui funcionar i després no comprometre’s a res”, ha argumentat a Rac 1. Mas ha apuntat que hi ha un “clima positiu per anar avançant” en les converses entre Junts pel Sí i la CUP i que “hi ha ganes per les dues parts que les coses surtin bé”. Ara bé, ha avisat que “no es pot dir que el qui no és important i aleshores estar constantment parlant del qui”. El president també ha advertit que parlar de desobediència “a nivell internacional no ajuda en res”. Mas ha insistit que la CUP té la mateixa legitimitat per defensar les seves posicions que Junts pel Sí, però ha recordat també que hi ha una diferència molt gran de vots. En tot cas, ha subratllat que poden investir un president perquè es pugui formar govern i després situar-se a l’oposició, sense comprometre’s a res. La investidura, ha dit, “no compromet a res més que es pugui començar un procés de govern en aquest país”. S’ha mostrat d’acord amb l’esquema de parlar primer del contingut de l’acord i deixar el qui per al final, però ha avisat que al final aquesta decisió serà necessària. Al seu parer, unes noves eleccions s’han d’evitar per no perdre els 72 diputats sobiranistes compromesos amb un estat independent.  Després que la CUP hagi insistit de nou en què no investirà Artur Mas, ell mateix ha lamentat que diguin que “el qui no es important” i que ja es parlarà d’això al final però en realitat s’estigui comentant la qüestió “constantment”. “Nosaltres no li hem donat tanta importància, Junts pel Sí no ha vetat ningú”, ha remarcat.  Malgrat tot, Mas ha assegurat que ara mateix hi ha un “clima positiu per anar avançant” i les dues parts tenen “ganes que les coses surtin bé”. Sobre els ritmes, ha reconegut que ell voldria que això anés més de pressa, però prefereix que vagi més lent si acaba sortint bé. En preguntar-li sobre la desobediència que reclama la CUP, Mas ha avisat que “estèticament, desobeir a nivell internacional no ajuda en res”, sinó que s’han de presentar les coses com un procés d’afirmació. De tota manera, ha subratllat que “la major desobediència va ser el 9-N, i la van fer els que porten corbata”. En aquest sentit, sobre el decret de pobresa energètica, ha argumentat que és més pràctic que el Govern creï un fons per ajudar els més necessitats que no pas desacatar una resolució i obligar les companyies a no tallar els subministraments, perquè les empreses no ho faran tenint una protecció jurídica que no les obliga a fer-ho. “A mi no m’interessa desobeir i si per la desobediència pura i dura no puc ajudar els que ho necessiten, triaré un camí que els pugui ajudar”, ha esgrimit.

Summary: Mas subratlla que la CUP pot investir-lo president i després “estar a l’oposició i dir que no a tot si vol”


El grup d’Albert Rivera creu que es cometen “il·legalitats” que trenquen “la neutralitat ideològica i política” ACN Madrid.-El grup parlamentari de Cs ha registrat aquest dimarts una proposició no de llei de reprovació de la ministra d’Educació, Isabel Celaá, per una suposada “deixadesa de funcions” a l’hora de “controlar l’adoctrinament a escoles de Catalunya i Balears”. La iniciativa pretén que el Congrés reprovi la ministra “per la seva inactivitat en el compliment de les seves responsabilitats constitucionals i legals en relació a l’exercici de les competències que li corresponen a l’Estat en matèria educativa”. Segons Cs, “la inactivitat de la ministra ha possibilitat l’adoctrinament a escoles catalanes i de Balears així com la comissió d’altres il·legalitats que han trencat la neutralitat ideològica i política”. Una “gravíssima irresponsabilitat” que “ha possibilitat la més greu lesió dels drets i llibertats dels ciutadans a l’àmbit del sistema educatiu”, sostenen.

Summary: Cs vol que el Congrés reprovi Celaá per no haver controlat “l’adoctrinament a escoles de Catalunya i Balears”


El nou guardó es concedirà en el marc de les Distincions Jaume Vicens Vives a la qualitat docent a la universitat ACN Barcelona.-El Govern ha aprovat la creació de la menció M. Encarna Sanahuja a l’excel·lència en la inclusió de la perspectiva de gènere en la pràctica docent universitària. El guardó, que es concedirà en el marc de les Distincions Jaume Vicens Vives a la qualitat docent a la universitat, premiarà el professorat, els equips docents i els grups d’innovació que hagin desenvolupat una actuació remarcable en la incorporació de la perspectiva de gènere en les matèries o els plans d’estudi de qualsevol disciplina. Aquesta menció és una iniciativa de la Comissió Dones i Ciència del Consell Interuniversitari de Catalunya (CIC). El nom de la nova menció és un reconeixement a la professora M. Encarna Sanahuja (1948-2010), arqueòloga i professora de la Universitat Autònoma de Barcelona. Vinculada amb el moviment feminista català des dels anys 70, Sanahuja va treballar per desenvolupar la història de les dones en l’arqueologia i va ser pionera a promoure l’interès en les disciplines històriques cap als problemes de les dones. El Consell Executiu ha aprovat que el nou guardó s’atorgui en dues modalitats, una d’individual i una altra de col·lectiva, amb una gratificació econòmica del mateix import que les distincions Jaume Vicens Vives que es destinarà a projectes d’innovació o de millora docent en la perspectiva de gènere. La presentació de candidatures anirà a càrrec dels consells socials de les universitats públiques i dels seus òrgans equivalents de les universitats privades, a iniciativa de les unitats d’igualtat de cadascun dels centres.

Summary: Creen la menció M. Encarna Sanahuja a la inclusió de la perspectiva de gènere en docència universitària


Al metro, el descens ha estat del 77% ACN Barcelona.-La demanda al transport públic de Barcelona i la seva àrea metropolitana continua molt per sota de l'habitual i en el cas de Rodalies i FGC la caiguda supera el 83%. Segons Renfe, a Rodalies ha caigut un 84,7%, en la línia de tota la jornada d'ahir, que va ser del 84,6%; mentre que a Ferrocarrils de la Generalitat les validacions han caigut un 83,5% fins a les nou del matí en relació al mateix dimecres de maig de l'any passat. Concretament, se n'han registrat 12.893. Fins a la mateixa hora, al metro, el descens ha estat del 77% en relació a un dia equivalent a l'any passat però si es compara amb el dimecres passat les validacions han pujat un 14%.

Summary: La demanda a Rodalies i FGC cau més d'un 83% aquest dimecres


El Síndic de Greuges ha obert una actuació d'ofici arran de la presumpta  agressió racista per part de sis mossos al Bages el 2019. El Síndic ha apuntat que els agents continuen al cos i ha recordat que la llei de la policia catalana diu que l'inici d'un procediment penal contra un membre del cos "no impedeix la tramitació d'un expedient disciplinari pels mateixos fets, si s'escau". Per això, ha demanat al Departament d'Interior si es va incoar expedient disciplinari i si es van adoptar mesures cautelars. A més, ha traslladat el cas al president de la Generalitat, Quim Torra, perquè s'abordi aquest fet i altres, com els incidents a Premià de Mar, en el marc dels acords presos per al Taula del diàleg de partits i entitats contra el racisme. El Síndic s'ha dirigit a Interior per demanar informació sobre si es va incoar un expedient disciplinari contra els agents implicats i si en la mateixa resolució de la incoació es van adoptar algunes mesures cautelars previstes a la llei. També vol saber les gestions que es van fer amb la víctima i la seva família "per recollir i valorar la seva versió sobre l'actuació policial que va tenir lloc" i si s'ha fet alguna actuació amb SOS Racisme per abordar aquest cas i qualsevol altre relacionat amb el racisme i la xenofòbia institucional.  Rafael Ribó també vol saber quines són les mesures que la Direcció General de la Policia ha establert per combatre la possible discriminació en l'actuació policial i si hi ha algun registre en què es comptabilitzin les denúncies que arriben al cos per aquest motiu.  Per últim, ha preguntat si entre les mesures proposades s'ha incorporat l'enfocament de gènere i racial per fer front a possibles casos de violència institucional.

Summary: El Síndic obre una actuació d'ofici per la presumpta agressió racista de sis mossos contra un jove al Bages


L'Ajuntament de Tortosa ha presentat la programació fixa i els espectacles de pagament que es podran veure en la 23a edició de la Festa del Renaixement, amb que la capital ebrenca rememora i recrea l'esplendor del segle XVI. Una de les principals novetats de la programació és l'espectacle 'Meraki', produït i dirigit pel coreògraf ebrenc Roberto Olivan, i creat particularment per al Renaixement. Olivan convertirà la plaça de l'Absis de la Catedral, un dels espais més emblemàtics i singulars de Tortosa, en l'escenari d'una obra basada en la disciplina del circ i l'escenificació gestual. Els cors Flumine i Binota han treballat dos espectacles basats en el cant mentre que La Companyia, formada per exalumnes de l'Escola de Teatre de Tortosa, han creat un "sorprenent" passatge pel Palau del Bisbe i estrenaran una versió pròpia de 'Romeu i Julieta', conservant l'espai de William Shakespeare, el gran dramaturg renaixentista.  La Festa del Renaixement de Tortosa també manté la clàssica i ineludible Taberna d'Enrico, creada i protagonitzada per Quico el Célio, el Noi i el Mut de Ferreries, que s'ha mantingut des de la primera edició de la festa, l'any 1996, i que aquest any farà l'ullet al 25è aniversari que celebra el grup.   Les entrades d'aquests espectacles estan des d'aquest dijous a la venda, alguns a través d'Internet i altres al punt de venda a la Casa de Festes de la ciutat.  El cartell de la 23a edició de la festa de recreació històrica de Tortosa l'ha dissenyat Marta Viladrich i entre un potent collage d'imatges d'altres edicions, s'ha volgut fer també un petit homenatge al desaparegut Joan Carles Ventura, activista de la Festa i component fixe del campament de les Quincalles.

Summary: La programació fixa de la Festa del Renaixement de Tortosa estrenarà una producció feta a mida pel coreògraf Roberto Olivan


El Col·lectiu Mariola en Moviment segueix denunciant la "constant sagnia" que pateixen moltes famílies sense recursos d'aquest bari lleidatà, així com d'altres, per poder disposar d'un habitatge on viure. Per fer visible aquesta situació, el col·lectiu ha donat a conèixer aquest dimecres l'okupació de quatre pisos deshabitats propietat d'entitats bancàries per part de quatre famílies d'aquest barri, dues de les quals hi viuen des de fa més de tres anys, mentre la resta hi porten alguns mesos, davant la manca de resposta obtinguda per part dels serveis socials municipals, segons asseguren. Ara han decidit organitzar-se i fer pública la seva situació per tal de demanar la mediació de l'Ajuntament de Lleida amb els bancs per poder obtenir un lloguer social que puguin assumir per seguir als pisos que habiten. Fa unes setmanes, Mariola en Moviment també va donar suport a unes altres cinc famílies en l'okupació d'un edifici al passeig de Ronda de Lleida, també buit i propietat d'un banc. Mariola en Moviment ha dut a terme aquest dimecres una acció per fer visibles les dificultats amb què es troben moltes famílies amb pocs recursos d'aquest barri lleidatà, així com d'altres barris de la capital del Segrià, per poder disposar d'un habitatge. El col·lectiu ha donat a conèixer públicament el cas de quatre famílies que, després no obtenir solucions per part dels serveis socials de la Paeria, han acabat "recuperant" pisos buits d'entitats bancàries per poder-hi viure. Dos dels habitatges es troben al barri de la Mariola, un altre a Balàfia i l'altre a Pi i Margall. Els pisos són propietat d'entitats bancàries, en concret dos pertanyen a Bankia, un al BBVA i l'altre a Ibercaja. En total, aquestes famílies sumen 14 membres, ja que totes tenen fills, molts dels quals menors d'edat.    Les quatre famílies denuncien la manca de solucions obtingudes des dels serveis socials municipals i reclamen a l'Ajuntament de Lleida que faci de mediador amb els bancs propietaris dels habitatges per tal que les famílies puguin quedar-s'hi pagant un lloguer social que puguin assumir, ja que no tenen ingressos més enllà d'alguna ajuda social, segons ha explicat David Salcedo, portaveu de Mariola en Moviment. Però a més d'un lloguer social també demanen a la Paeria que els gestioni l'empadronament en aquests pisos perquè els nens puguin anar a l'escola al barri i la família pugui anar al CAP més proper quan ho necessitin.    Una de les veïnes que ha optat per okupar un pis és la Vanesa Fraga. En el seu cas, és mare soltera i va perdre la custòdia del seu fill en no poder-li garantir un habitatge digne. Ara espera un altre nadó i per evitar que es repetís la situació i després de no obtenir resposta dels serveis socials, fa un mes va acabar instal·lant-se en un habitatge buit d'un banc. Per la seva banda, Juan Francisco Amador, amb tres fills menors d'edat, també va decidir fa uns set mesos seguir els mateixos passos i okupar un habitatge després que el fessin fora del pis on vivia en no poder fer front al lloguer. "Amb tres fills menors no em podia quedar al carrer", ha denunciat, tot reclamant "més suport dels assistents socials". L'Abraham Sánchez també va optar per la mateixa solució però d'això ja en fa uns tres anys, després que el desnonessin del pis on vivia ja que no el podia pagar en quedar-se sense feina i, a més, tenint la dona embarassada. "Vaig trobar el pis, que portava prop de sis anys buit, i el vaig recuperar", ha explicat. Aviat s'haurà d'enfrontar a un judici verbal ja que el BBVA, propietari de l'actual pis on viu amb la seva dona i el seu fill de tres anys, l'ha intentat fer fora sense èxit. Ara, de la mateixa manera que les altres tres famílies, reclama al banc un lloguer social. En el mateix sentit, s'ha expressat el Miguel Ángel, que porta vivint en un pis que ocupar fa prop de quatre anys, amb la seva dona i tres fills.   L'acció d'aquest dimecres de Mariola en Moviment se suma a la que va dur a terme el col·lectiu a mitjans d'agost, quan ja va donar suport a l'okupació d'un habitatge al passeig de Ronda de Lleida per part d'altres cinc famílies amb dificultats econòmiques de la Mariola. A més, el col·lectiu també va "recuperar" fa uns mesos l'antic mercat del barri per destinar-lo a local social per als veïns. Altrament, Mariola en Moviment treballa per posar en marxa un banc d'aliments per donar servei a les famílies sense recursos del barri, a partir de la recollida de productes entre particulars, comerços i empreses.

Summary: Mariola en Moviment denúncia les dificultats de moltes famílies sense recursos del barri per disposar d'un habitatge


Detingut un home per haver provocat quatre petits incendis en menys d'una hora pel centre de Tarragona. La detenció, en la qual va col·laborar un agent dels Mossos d'Esquadra fora de servei, va tenir lloc aquest dijous a la nit. Quan passaven vint minuts de les deu, agents de la Guàrdia Urbana van començar a rebre trucades de veïns del 112, alertant dels petits incendis, en concret de dos contenidors cremant-se a l'avinguda Roma. Una nova trucava va avisar de dos contenidors més en flames al carrer Joan Baptista Plana, mentre el quart avís va ser per la crema d'un vehicle en un pàrquing públic del mateix carrer. Cinc dotacions de la Guàrdia Urbana es van desplaçar al lloc dels fets per ajudar en l'extinció dels focs i investigar-ne l'origen. Mentre, en paral·lel, l'agent fora de servei va trobar i retenir l'autor dels focs.  El mosso fora de servei va retenir l'individu en una de les guinguetes del parc del Francolí.  Després agents de la policia local van detenir-lo com a suposat autor d'un delicte de danys -per causar foc a contenidors i al vehicle. L'home, que aquella nit duia diversos encenedors al damunt, ja té diversos antecedents, entre els quals, incendis i danys.

Summary: Detingut per cremar diversos contenidors i un vehicle en menys d'una hora al centre de Tarragona


L'editorial demanarà que es traslladin les causes a jutjats de Barcelona ACN Barcelona.-L'editorial Comanegra ha qualificat aquest dijous de "doblement esperpèntic i preocupant per a la llibertat artística i el sector cultural en conjunt" les dues denúncies interposades per sindicats policials per la publicació del còmic 'On és l'Estel·la?'. En un comunicat, l'editorial lamenta que després de la primera denúncia de quatre sindicats representatius de la policia espanyola a les Illes Balears -SUP, CEP, SPP i UFP- n'arribi una altra, en aquest cas de Jupol. Així mateix, Comanegra també ha reclamat el trasllat de les dues causes a jutjats de Barcelona per estalviar-se "viatges inútils" com el del setembre passat a Palma de Mallorca, quan es va suspendre l'acte de conciliació amb els primers denunciants. Comanegra també carrega contra el llenguatge que utilitzen els agents, de qui diuen que són "un servidors públics pretesament equànimes i ideològicament ponderats". "El que han fet els diferents sindicats denunciants és escampar una imatge de la nostra editorial que pretén enfrontar-nos a una part dels nostres lectors i crear recels envers Comanegra", critica Comanegra, que també declara sentir-se "profundament" ofesa pel llenguatge utilitzat pels policies. D'altra banda, l'editorial recorda a l'advocat de l'acusació –quan assegura que "no es pot consentir tergiversar la realitat narrant de forma il·lustrativa i totalment vexatòria uns fets que no s'han produït" i que el llibre pugui arribar a menors- que el llibre està catalogat "des del primer dia" com d'humor, de ficció i per a adults. "Per molt que hi insistim i que és una evidència fàcilment comprovable, veiem que insisteixen en la seva ceguesa", subratlla. El còmic 'On és l'Estel·la?' és una obra en la qual la protagonista apareix com un "testimoni privilegiat de les jornades multitudinàries dels últims temps entorn del dret d'autodeterminació" entre les quals, assenyala Comanegra, les "grans manifestacions de la Diada, l'escorcoll d'impremtes, el 20-S, l'1 d'octubre, un dia al Piolín i la manifestació de Brussel·les".

Summary: Comanegra  titlla de "doblement esperpèntic i preocupant" les dues denúncies per 'On és l'Estel·la'


L'alcaldessa de Barcelona, Ada Colau, ha mostrat "ple respecte" per la decisió de la Fiscalia d'investigar el cap de l'oposició a l'Ajuntament, Xavier Trias, per haver autoritzat el pagament d'un lloguer als propietaris del Banc Expropiat de Gràcia quan era l'alcalde de la ciutat. "Si la Fiscalia ha considerat que era adient investigar-ho, ple respecte", ha indicat en una entrevista a 8TV, tot just ha acabat la seva conferència a la reunió anual del Cercle d'Economia. Colau ha explicat, però, que a ella "no se li hagués passat pel cap" judicialitzar el tema. De fet, no ho va fer quan va saber que l'Ajuntament havia estat pagant durant mesos el lloguer i es va limitar a aturar l'operació a partir del passat mes de gener. "Vam entendre que un ajuntament ha de gestionar els diners públics, però no d'amagat, sinó amb transparència i consens", ha subratllat. "Ens va sorprendre molt trobar-nos aquest contracte a pocs mesos de les eleccions", ha recordat Colau, que no veu "ètica" la decisió que va prendre l'exalcalde al seu dia. Ella ha explicat que va comunicar als okupes la situació i ells mateixos li van dir que no ho havien demanat i que no volien que es pagués un lloguer tan alt per part de l'Ajuntament.  Pel que fa als incidents dels darrers dies a Gràcia, Colau ha reconegut que està sent una setmana "dura", però confia que es reprengui "el diàleg i el sentit comú". L'alcaldessa ha explicat que estan en contacte amb les associacions de veïns del barri i que intentaran trobar el local adequat per donar continuïtat a les activitats socials i culturals que feien els inquilins del Banc Expropiat. "Hem de reprendre el ritme normal del barri i acabar amb la presència policial massiva", ha subratllat.

Summary: Colau respecta la investigació a Trias tot i que a ella "no se li hagués passat pel cap" recórrer als tribunals


L’expresident de la Generalitat Artur Mas ha defensat que el judici del cas Palau no ha aportat cap prova nova i que l’única novetat ha estat els pactes entre la fiscalia i alguns dels acusats per rebaixar “escandalosament” al pena. “Entre anar a la presó i no anar-hi hi ha gent que canvia de versió”, ha assenyalat. El també president del PDeCAT ha avançat que no aportarà cap novetat en la seva compareixença d’aquest dimecres davant la Comissió d’Afers Institucionals (CAI) del Parlament després que els exresponsables del Palau de la Música Fèlix Millet i Jordi Montull hagin apuntat en el marc del judici a un suposat finançament irregular de CDC a canvi d’obra pública.

Summary: Mas defensa que el judici del cas Palau no ha aportat "cap prova nova" i que s’han canviat versions per no anar a presó


El ministre de Justícia, Rafael Català, ha assegurat aquest dijous des de Marbella que fet que el president de la Generalitat, Artur Mas, hagi comparegut acompanyat "d'alcaldes i companys de partit" el "preocupa" perquè pot suposar "pressió social" davant el Tribunal Superior de Justícia de Catalunya i "manca de respecte a la independència del Poder Judicial". En tot cas ha afirmat que "el sentit de la compareixença" d'aquest dijous és que Mas es presenta davant la Justícia "com tots els ciutadans". "Ningú està per sobre la llei i ningú està al marge de l'actuació dels tribunals ", ha dit.  Catalá ha fet aquestes manifestacions en el marc de la inauguració del XI Congrés Jurídic de l'Advocacia Icamálaga. Ha assegurat que el que ha tingut lloc aquest dijous al TSJC és "simplement una compareixença de persones imputades, com cada dia als tribunals d'Espanya".  En aquest sentit ha insistit que la Justícia ha actuat en aquest cas amb "independència i professionalitat" i ha advertit que les concentracions i mesures encaminades a "generar qualsevol tipus de pressió" impliquen "no creure i no respectar" aquesta independència. Segons Catalá, aquesta "pressió" exercida davant el TSJC és "innecessària" i alhora està "al marge del funcionament normal de les institucions i de la independència del poder judicial", a més de ser "absolutament inadequada".

Summary: Catalá es mostra "preocupat" per la "pressió social" de les concentracions a favor de Mas


'El llarg viatge de les dones' de M. Àngels Cabré inclou 50 textos de mitjans del segle XIX a finals del segle XX ACN Barcelona.-'El llarg viatge de les dones. Feminisme a Catalunya' (Edicions 62) de M. Àngels Cabré recull cinquanta textos individuals, de 33 dones, i també col·lectius, que van des de mitjans del segle XIX a finals del segle XX. "La idea era explicar que el feminisme no va néixer ahir i sobretot per la gent jove que s'ha apuntat al #MeToo que entengui que aquí hi ha una llarga tradició catalana", ha destacat l'escriptora. Entre altres hi figuren Dolors Monserdà, Teresa Claramunt, Frederica Montseny, Aurora Bertrana, Mercè Rodoreda, Anna Murià, Maria Aurèlia Capmany, Montserrat Roig, Teresa Pàmies i Maria-Mercè Marçal. Aquesta obra és una breu història del feminisme català.  M. Àngels Cabré ha explicat que el llibre arrenca a l'any 1841 amb la poeta Maria Josepa Massanés i el seu text 'Discurso preliminar'. "És una dona que escriu el seu primer llibre de poemes i va dir que volia dedicar-se a escriure i que hi té dret tot i ser dona. Aquest va ser un moment fundacional". El llibre acaba amb l'autora Grete Ammann "que és la primera que va introduir en un congrés el concepte de feminisme de la diferència". L'obra inclou el text 'Alguns apunts per al debat feminista'.  Entre les èpoques incloses al llibre, Cabré ha destacat "els gloriosos anys 70 en el moment de la reconquesta" de reivindicacions perdudes. "Als 70 és la explosió que coneixem" amb Montserrat Roig, Magda Oranich, Maria Aurèlia Capmany, entre d'altres.  Cabré ha ressaltat que hi ha una tendència a pensar que el feminisme és cosa de dones. "Seria com pensar que el racisme és cosa de negres o xinesos o altres que són diferents als blancs caucàsics. El feminisme és de tots i de totes, però és veritat que costa molt trobar homes que es dediquin al feminisme". Entre els 50 textos de llibre, hi apareix només un home, un sociòleg dels anys 70, Juan Francisco Marsal amb el text 'La mujer, tema radical' (1976).  L'autora  M. Àngels Cabré (Barcelona, 1968) és escriptora i directora de l'Observatori Cultural de Gènere. Assagista especialitzada en dones, cultura i feminismes, ha publicat 'Leer y escribir en femenino', 'A contracorriente. Escritoras a la intempèrie del siglo XX', 'Wonderwomen', 'María Luz Morales. Pionera del periodismo', 'Miralls creuats: Roig/Capmany' (Premi Vallverdú d’Assaig) i, en col·laboració amb Toni Galmés, 'LILA. Història gràfica d’una lluita'.

Summary: Un llibre repassa la història del feminisme català a través de les seves autores


Iberia ha xifrat en un 8,72% el seguiment del segon dia de vaga del personal de terra a l'Aeroport de Barcelona. La companyia afirma que només 14 dels 200 treballadors han secundat l'aturada coincidint amb el pont de la Mercè. Iberia ha detallat que fins a les 13.00 hores d'aquest diumenge s'han operat "amb normalitat i sense incidències" un total de 214 vols, 104 d'arribada i 110 de sortida. Ahir dissabte, la companyia aèria va calcular en un 9,23% el seguiment de la vaga del 'handling' i les principals dificultats a l'Aeroport del Prat van ser a causa de les difícils condicions meteorològiques amb retards de fins a 45 minuts i una desena de cancel·lacions per les tempestes. El personal de terra d'Iberia farà encara dues jornades més de vaga –els dies 23 i 24 de setembre- per reclamar la necessitat d'acabar amb la temporalitat dels treballadors i de reorganitzar els torns de treball. L'aturada ha obligat a cancel·lar més de 200 vols de Vueling durant el pont de la Mercè.

Summary: Iberia xifra en un 8,7% el seguiment del segon dia de vaga del personal de terra a l'Aeroport de Barcelona


El cap d'epidemiologia de l'Hospital Clínic, Antoni Trilla, ha confirmat que la coordinació real amb els hospitals privats va començar dimecres, amb converses ja "a peu de pista" entre responsables dels diferents centres per veure quins recursos té cadascú i com es pot distribuir la càrrega. En declaracions a Catalunya Ràdio, Trilla ha dit que espera que els tests ràpids arribin aviat per ampliar el número de proves que es fan de forma que es pugui tornar a la recomanació de l'Organització Mundial de la Salut (OMS) i es puguin aïllar els seus contactes. Això és especialment important, ha dit, en col·lectius vulnerables com les residències d'avis. També ha reiterat que és "fonamental" que arribi material de protecció. Trilla ha opinat que quan arribi nou material això també "alleugerirà una mica la tensió" als hospitals, que llavors es podran reorganitzar en termes de personal. En aquest sentit, ha indicat que hi ha moltes iniciatives i oferiments, i ha reconegut que "és evident que es necessitaran a tots: jubilats, metges abans de llicenciar-se i voluntaris".  Pel que fa al recordatori de l'OMS sobre l'afectació del coronavirus també en joves, Trilla ha indicat que això s'està dient des del primer dia. Tot i que la majoria dels greus siguin persones grans i amb patologies prèvies, "sempre hi ha gent jove afectada, que està sana o malalta". "Això l'únic que fa és reforçar la idea que això és un problema de tots", ha conclòs.

Summary: Trilla confirma que la coordinació real amb els hospitals privats va començar dimecres


El candidat del PPC a l'alcaldia de Barcelona, Josep Bou, incorpora el president de Associació Catalana de Víctimes d'Organitzacions Terroristes (ACVOT), José Vargas, com a número 10 de la llista per a les eleccions municipals, en la qual no repeteix cap dels regidors actuals del PPC a l'Ajuntament. Entre els 10 primers noms, dels quals la majoria són independents, hi ha en el número vuit la membre de la coordinadora de Tabarnia Ana María Torrijos i en els números quatre, cinc i set hi ha tres membres de l'associació Espanya i Catalans, Javier Megino, Eva Higueras i María Bao.  En el número dos, Bou hi ha situat el president provincial del PP a Barcelona, Óscar Ramírez, que ja va ser regidor a l'Ajuntament en l'anterior mandat, mentre que el número tres l'ocupa l'actual tècnica jurídica del partit a l'Ajuntament, Inma Delgado.  Completen els primers 10 llocs de la llista, en el número sis, l'expresident de l'associació Aixeca't Ignacio Sánchez i, en el nou, la membre de l'Associació Nacional Espanyola Yvonne López.  Una Barcelona "lliure per rebre el Rei i celebrar curses de toros" Durant la presentació dels 10 primers noms de la llista que s'ha fet davant del Mercat del Born, Bou ha reivindicat que es tracta de "l'única llista constitucionalista" que es presenta a les eleccions municipals. "Nosaltres garantirem que acabarem amb la complicitat de l'Ajuntament amb el govern de la Generalitat separatista", ha dit el cap de llista.  Bou també ha definit la llista com la de la "Barcelona lliure que mira al futur i vol ser lliure dels populismes, separatismes, narcopisos, ocupes, manters i CDR". "Aposto per una Barcelona lliure per rebre el Rei, per celebrar curses de toros, per abraçar amb amor Espanya i Europa, per obrir un bar amb una terrassa i per crear ocupació", ha remarcat Bou.

Summary: Bou incorpora el president de l'ACVOT com a número 10 de la llista i en queden fora els actuals regidors del PP


El Grup Borges ha creat el web projectepistatxo.cat amb l'objectiu de contribuir a activar la posada en marxa del canal Segarra-Garrigues, a través de plantacions de pistatxers, i millorar l'economia de la zona i la renda agrària, amb interès també per altres regadius de Lleida i la Franja de Ponent. La pàgina facilitat tota la informació i assessorament continuat necessaris perquè els productors interessats puguin cultivar amb èxit una plantació de festucs. El pla de Projecte Pistatxo preveu que es plantin inicialment fins a 1.000 hectàrees de pistatxers amb el sistema de cooperació vertical win win. En tant sols dos anys, les 15 hectàrees de pistatxers que Borges va plantar a la finca Mas Colom de Tàrrega ja han donat els primers fruits, tot i que les quantitats importants no es produiran fins al cinquè any des de la plantació.  Amb la posada en marxa de la pàgina, Borges Agricultural & Industrial Nuts assegura que vol posar a disposició dels agricultors ''tots els seus coneixements'' sobre la plantació, gestió i industrialització, ''gràcies a l'experiència acumulada'' a les seves plantacions a Extremadura, Andalusia i Catalunya. L'empresa amb arrels targarines també ofereix formació i assessorament gratuïts tant per a la plantació com per al processat i es compromet a la compra i comercialització dels fruits. El pistatxo és un cultiu poc habitual a Catalunya però les zones agrícoles del canal Segarra-Garrigues i altres regadius de Lleida i la Franja reuneixen les condicions ideals per a que aquests arbres fructifiquin: fred hivernal i calor a l'estiu. A més, és un arbre amb una floració molt tardana (a finals del mes d'abril) i, per tant, no té riscos de gelades primaverals. Antoni Pujol, coordinador del projecte, destaca que ''en aquests moments hi ha 55 hectàrees de pistatxers plantades a la zona regable del Segarra-Garrigues, 15 a Tàrrega, 30 a Verdú i 11 a Tudela de Segre''. El cultiu de pistatxos és un cultiu molt rendible en regadiu. La vida útil del pistatxer és de mínim 50 anys. Pot assolir una producció que comença en el cinquè any amb uns 500 quilos per hectàrea i que es va incrementant els següents anys. Es calcula que des del vuitè fins al cinquantè any, es pot obtenir una mitjana anual mínima de 2.000 quilos per hectàrea.

Summary: El Grup Borges crea un web per activar les plantacions de pistatxos a la zona del Segarra-Garrigues


El president de la Generalitat, Quim Torra, ha empitjorat les previsions del Govern i preveu una caiguda de l'economia catalana el 2020 més pròxima als "dos dígits". "Si inicialment les primeres estimacions del Govern de Catalunya deien el PIB cauria entre un 7,6% i un 8,8%, malauradament no es compliran i ens aproximarem molt més als dos dígits", ha assegurat en l'acte de presentació de la Memòria Econòmica de Catalunya 2019, elaborada pel Consell de Cambres. En qualsevol cas, ha assegurat que dependrà de les actuacions que es portin a terme en els pròxims mesos i ha destacat a importància de fer front a la baixa qualitat de l'ocupació i el dèficit públic.

Summary: Torra empitjora les previsions del Govern i preveu una caiguda de l'economia el 2020 més pròxima als "dos dígits"


Carme Forcadell ha format part del jurat que ha triat els tres finalistes d'entre 545 candidatures ACN Barcelona.-La Casa Amaziga de Catalunya, el grup de rap en valencià Pupil·les, i la cooperativa Som Energia són els tres finalistes dels VI Premis Martí Gasull i Roig, segons ha anunciat la Plataforma per la Llengua. El guardó, que s'entregarà el 4 de febrer al Teatre Poliorama de Barcelona, reconeix la trajectòria i les accions que han fet persones i entitats en la defensa i la promoció de la llengua catalana. El jurat, integrat per personalitats com l'expresidenta del Parlament, Carme Forcadell, que ha rebut la documentació a la presó de Mas d'Enric, i la presidenta de l’Acadèmia del Cinema Català, Isona Passola, ha escollit les tres agrupacions entre 545 candidatures proposades. La votació popular del premi estarà oberta fins el 28 de gener.  Som Energia és una cooperativa comercialitzadora energètica fundada a Girona el 2010 i compromesa a impulsar un model d’energia 100% renovable. Per la seva banda, el grup Pupil·les difon un rap electrònic des del barri valencià de Benimaclet través de lletres reivindicatives amb missatges feministes. I des del 2010, la Casa Amaziga de Catalunya és el referent dels amazics catalans, organitzant classes de llengua i cultura amaziga i catalana en horari extraescolar o sensibilitzant les famílies perquè s’arrelin a la societat catalana.  Catalunya Ràdio va ser el guanyador dels últims Premis Martí Gasull, un guardó que anteriorment s'havien endut la Comunitat Sikh de Catalunya, Bon Preu – Esclat, l'Escola Valenciana i l’Assemblea de Docents de les Illes Balears.

Summary: La Casa Amaziga de Catalunya, Pupil·les i Som Energia, finalistes


Més del 70% de les start-ups de Lleida que han participat en l'edició 2015 del Pla Embarca, impulsat conjuntament per Catalunya Emprèn i ACCIÓ, han augmentat el seu volum de negoci en un any. Les 11 empreses que han passat pel programa han facturat 2,3 milions d'euros conjuntament, una xifra que triplica la del 2014. La major part, a més, ha aconseguit augmentar el seu capital a través d'inversors privats i d'instruments de deute. Una de les empreses participants, Arantec Enginheria, ha vist multiplicar per cinc la seva facturació i, a més, ha creat tres nous llocs de treball en un any. La firma ha creat la solució Smartyplanet de sensors amb tecnologia Cloud per a la monitorització ambiental, la gestió de riscos naturals i altres fenòmens meteorològics. El Pla Embarca és una iniciativa que s'emmarca en el programa Start-Up Catalonia i que té com a objectiu principal accelerar les vendes de les empreses que hi participen. El programa té vuit mesos de durada i s'adreça a start-ups en fase inicial que tenen un producte o servei innovador i un pla de creixement ambiciós. El director del Catalunya Emprèn, Pere Condom, ha destacat que, des del 2013 quan es va posar en marxa, 214 start-ups de tot Catalunya ja han passat per aquest programa, que busca impulsar projectes d'emprenedoria en fase inicial. "Ajudem a validar els models de negoci perquè tinguin èxit al mercat, i donem suport a empreses de sectors molt diversos, des de la biotecnologia fins a Internet of Things, passant pel turisme, el tèxtil i les TIC", ha dit. Les empreses segueixen una estratègia de creixement a les diferents acceleradores Start-up Catalonia ubicades arreu de Catalunya, una de les quals està ubicada a les instal·lacions de GlobaLleida. Compten amb l'assessorament d'una xarxa de mentors i experts, així com sessions de 'networking' per facilitar els contactes professionals amb l'ecosistema emprenedor.  En concret, les empreses lleidatanes que van participar en l'edició 2015 del Pla Embarca són: In Situ SCP, Arantec Enginheria SL, Happyclick SL, Guidd, Naut Viajes SL, Globaldron, Feeling Projects SL, Olea Soul, Profeamida, Rubicon Water i Venditec. 90 noves empreses per a la 3a edició del Pla Embarca La convocatòria per a la tercera edició del Pla Embarca, oberta fins al 29 de febrer, està adreçada a 90 companyies de tot Catalunya. Les start-ups que siguin seleccionades iniciaran el programa el pròxim mes d'abril a les diferents acceleradores del territori.

Summary: Més del 70% de les start-ups de Lleida que han participat al Pla Embarca han augmentat el seu volum de negoci en un any